Groot skade ná Pta-gimnastiekklub brand(Foto: Verskaf) Die eienaars van die Kwenanté Gymnastics-klub in Môregloed, Pretoria, probeer steeds red wat te redde is nadat ŉ brand reuseskade aan die perseel aangerig het en duisende rande se toerusting verwoes is. Hoewel sowat ŉ kwart van die perseel verwoes is, is daar geen blaaskans vir die gimnaste nie: Hulle moet oor twee weke gereed wees om aan die SA Gimnastiek-kampioenskap deel te neem. Die brand het vroeër vandeesmaand in ŉ park langs die klub uitgebreek. Die vlamme het na ’n ry bloekombome en toe na die klub versprei. Carin Maxwell, eienaar van die klub, sê ’n vrou wat oorkant die perseel woon, het haar op dié middag gebel en vertel dat die klub in vlamme gehul is. Maxwell, wat sowat vyf kilometer daarvandaan woon, het na die toneel gejaag. “By ons aankoms daar was mense – wat ek van geen kant af ken nie – reeds besig om apparate van die vlamme weg te sleep. Ek het geen idee hoe hulle in die klub ingekom het nie, maar hulle het baie vinnig opgetree om te red wat te redde is,” vertel Maxwell aan Maroela Media. Die AfriForum-tak in die Môregloed-gebied, die Pro Shield-veiligheidsmaatskappy, Kilnerpark Sekuriteit en die plaaslike gemeenskapspolisiëringsforum (GPF) is ook inderhaas na die toneel om te help. Maxwell het saam met hierdie organisasies, ander inwoners, klubafrigters en selfs ouers van gimnaste ingespring om die vlamme te help blus. Die brandweer is glo ontbied maar het na bewering nie opgedaag nie. “Ons het self tuinslange aangelê en emmers vol water gebruik om die vlamme te blus. Een van die ouers het met ’n Liewe Heksie-besem in die klub gehardloop en die vlamme begin doodslaan. Ons het die oorblywende apparate vinnig geblus gekry en weg van die vlamme gesleep.” Volgens Maxwell het hulle ook die vlamme by die bloekombome begin blus om te keer dat die brand verder versprei. Ná byna ’n halfuur se gespook, is die vlamme geblus. Volgens Maxwell beloop die skade sowat R750 000, wat skade aan die gebou en toerusting insluit. “Ons grootste skade is die Euro-trampolien wat sowat R500 000 kos en nie in Suid-Afrika beskikbaar is nie. Ons “black top”-trampolien is ook byna heeltemal vernietig asook ŉ klomp matte en my skootrekenaar.” Die pad vorentoe vir Maxwell is om die gedeelte van die gebou wat deur die vlamme vernietig is, te herstel en die toerusting te vervang. Intussen oefen die jong gimnaste volstoom vir die kampioenskap wat om die draai is. “Ons gebruik die gedeelte van die klub wat nie beskadig is nie om in te oefen. Die kinders het gistermiddag ook sommer op die gras getuimel, net solank hulle kan oefen. “Onder die omstandighede moet ons aangaan, want daar is baie op die spel vir dié kinders.” Kontak Maxwell by 061 416 4272 vir enige navrae oor hulpverlening.